Avainsanat

Tiivistelmä



Avainsanat

1. Kansainväliset sopimukset – Yhteisön tekemät sopimukset – Välitön oikeusvaikutus – Yhteisöjen ja Marokon välisen assosiaatiosopimuksen 65 artiklan 1 kohdan ensimmäinen alakohta

(Yhteisöjen ja Marokon välisen assosiaatiosopimuksen 65 artiklan 1 kohdan ensimmäinen alakohta ja 67 artiklan 1 kohta)

2. Kansainväliset sopimukset – Yhteisön tekemät sopimukset – Yhteisöjen ja Marokon välinen assosiaatiosopimus – Siirtotyöläisten sosiaaliturva

(Yhteisöjen ja Marokon välisen assosiaatiosopimuksen 65 artiklan 1 kohdan ensimmäinen alakohta)

Tiivistelmä

1. Yhteisöjen ja Marokon välisen assosiaatiosopimuksen 65 artiklan 1 kohdan ensimmäisellä alakohdalla, jossa kielletään kaikki Marokon kansalaisiin kohdistuva kansalaisuuteen perustuva syrjintä sosiaaliturvan alalla vastaanottavan jäsenvaltion kansalaisiin nähden, on välitön oikeusvaikutus, joten ne oikeussubjektit, joihin sitä sovelletaan, voivat vedota siihen kansallisissa tuomioistuimissa. Tämän sopimuksen 67 artiklan 1 kohdan nojalla perustetun yhteistyöneuvoston päätöksen puuttuminen on tältä osin merkityksetöntä.

(ks. 39–42 kohta)

2. Yhteisöjen ja Marokon välisen assosiaatiosopimuksen 65 artiklan 1 kohdan ensimmäistä alakohtaa, jossa kielletään kaikki Marokon kansalaisiin kohdistuva kansalaisuuteen perustuva syrjintä sosiaaliturvan alalla vastaanottavan jäsenvaltion kansalaisiin nähden, on tulkittava siten, että vastaanottava jäsenvaltio ei voi kieltäytyä myöntämästä puolustusvoimien työkyvyttömyyseläkettä Marokon kansalaiselle, joka on ollut tämän valtion puolustusvoimien palveluksessa ja asuu sen alueella, pelkästään sillä perusteella, että asianomainen henkilö on Marokon kansalainen.

Asianomainen henkilö ei joudu sen seikan vuoksi, että hän oli lopettanut työnteon, kun hän haki työkyvyttömyyseläkettä, mainitun määräyksen henkilöllisen soveltamisalan ulkopuolelle, koska määräyksessä käytetty käsite ”työntekijä” tarkoittaa sekä aktiivisia työntekijöitä että niitä, jotka eivät enää ole työmarkkinoilla saavutettuaan vanhuuseläkkeen saamiseen vaadittavan iän tai jouduttuaan jonkin sellaisen tapahtuman uhriksi, joka on oikeuttanut heidät muulla perusteella suoritettavaan sosiaaliturvaetuuteen. Lisäksi henkilö, joka suorittaa puolustusvoimissa tietyn ajanjakson pakollista tai vapaaehtoista asepalvelusta, on katsottava assosiaatiosopimuksen 65 artiklan 1 kohdan ensimmäisessä alakohdassa tarkoitetuksi ”työntekijäksi”, kun otetaan huomioon, että hänen puolustusvoimissa suorittamiinsa tehtäviin liittyy alaisuussuhde ja että vastikkeena näistä tehtävistä hän saa korvauksen.

Seikat, joiden mukaan sairaus, jonka perusteella työkyvyttömyyseläkettä haetaan, on puhjennut jo aikaisemmin ja vastaanottavan jäsenvaltion rajojen ulkopuolella, eivät lisäksi voi olla esteenä sille, että kyseinen etuus kuuluu assosiaatiosopimuksen 65 artiklan 1 kohdan ensimmäisen alakohdan aineelliseen soveltamisalaan, silloin kun kyseinen työskentelyjakso on suoritettu sen valtion palveluksessa, joka oli asianomaisen henkilön työnantaja, joten tässä tapauksessa oli olemassa läheinen yhteys viimeksi mainitun ja kyseisen jäsenvaltion välillä. Mainittuna ajanjaksona puhjennut sairaus on tilanne, joka on syntynyt ennen assosiaatiosopimuksen voimaantuloa mutta jonka tulevaisuuden vaikutuksista, kuten mahdollisuudesta saada puolustusvoimien työkyvyttömyyseläkettä tästä sairaudesta aiheutuneiden vammojen perusteella, määrätään mainitussa sopimuksessa ja erityisesti sen 65 artiklan 1 kohdassa tämän sopimuksen voimaantulosta alkaen, eikä tällöin voida katsoa, että sopimuksen soveltaminen tuollaiseen eläkehakemukseen koskisi ennen sen voimaantuloa aikaansaatua tilannetta.

(ks. 44–48, 54 ja 66 kohta sekä tuomiolauselma)